Zwiski mjez partnerskimaj gmejnomaj Chósćicy we Łužicy a Leśnica w Pólskej su koronapandemiju přetrali. Tón tydźeń je so zetkanje šulerjow partnerskeju šulow w Chrósćicach wotměło.
Chrósćicy (SŠ/SN). Po słowjanskej tradiciji witachu šulerjo Chróšćanskeje Serbskeje zakładneje šule „Jurij Chěžka“ skupinu šulerjow a wučerkow z pólskeje Leśnicy z chlěbom a selu. Wottam běchu sej póndźelu připołdnju štyri wučerki a 36 šulerjow 4., 5., 6. a 8. lětnika do Łužicy dojěli, w Pólskej maja na zakładnej šuli 1. do 8. lětnik. Wotpohlad zetkanja běše, wobstejace styki skrućić a nowe nawjazać. Po witanju ze spěwom a basnju je sej 16 pólskich dźěći hromadźe ze šulerjemi 4. lětnika z Chrósćic do zeloweje zahrody klóštra Marijina hwězda w Pančicach-Kukowje dojěło. Wikar Tomaš Dawidowski je jim w pólskej rěči klóšter předstajił. Zdobom su wužili składnosć, změšeć zelowu sel a butru, a sej z tym pomazanu a poselenu pomazku zesłodźeć dali.
szl_Latn szl_Latn